রাম নবমীর জন্য পিছিয়ে যাবে ইডেনে কেকেআর-এর ম্যাচ?

ওয়েব ডেস্ক: ২২ মার্চ ইডেন গার্ডেন্সে (Eden Gardens) আইপিএলের (IPL 2025) উদ্বোধনী ম্যাচে মুখোমুখি কেকেআর (KKR) এবং আরসিবি (RCB)। সেই খেলা নিয়ে কোনও সংশয় নেই, কিন্তু সংশয় তৈরি হয়েছে ৬ এপ্রিল ইডেনে কেকেআর বনাম এলএসজি (LSG) ম্যাচ নিয়ে। সিএবি (CAB) প্রেসিডেন্ট স্নেহাশিস গঙ্গোপাধ্যায় (Snehashis Ganguly) সর্বভারতীয় সংবাদ সংস্থাকে জানিয়েছেন, ওই ম্যাচ পিছিয়ে যেতে পারে। কারণ সেদিন রাম নবমীর (Ram Navami) জন্য উপযুক্ত নিরাপত্তা দিতে পারবে না কলকাতা পুলিশ।

সংবাদ সংস্থার খবর, ৬ এপ্রিল রাম নবমী উপলক্ষে পশ্চিমবঙ্গ জুড়ে ২০,০০০ পদযাত্রার ঘোষণা করেছেন বিজেপি (BJP) নেতা শুভেন্দু অধিকারী (Suvendu Adhikari)। যার ফলে সেদিকেই নিয়োজিত থাকবে রাজ্যের পুলিশ বাহিনী। এও জানা গিয়েছে, মঙ্গলবারই (১৮ মার্চ) কলকাতা পুলিশের সঙ্গে দুই দফায় বৈঠকে বসেছিলেন স্নেহাশিস। পুলিশের শীর্ষকর্তারা জানিয়েছেন, রাম নবমীর দিন তাঁদের পক্ষে ইডেনে পর্যাপ্ত নিরাপত্তার ব্যবস্থা করা সম্ভব নয়।

আরও পড়ুন: চাহাল-ধনশ্রীর বিবাহ-বিচ্ছেদ মামলায় বড় রায় হাইকোর্টের

সিএবি প্রেসিডেন্ট বলেন, “তাঁরা (কলকাতা পুলিশ) স্পষ্ট জানিয়েছেন যে পর্যাপ্ত নিরাপত্তার ব্যবস্থা করা সম্ভব নয়। যদি পুলিশি নিরাপত্তা না থাকে, ৬৫,০০০ দর্শক নিয়ে ম্যাচ আয়োজন অসম্ভব। আমরা বিসিসিআই-কে জানিয়েছি, চূড়ান্ত সিদ্ধান্ত নেওয়ার জন্য হাতে সময় আছে। গত বছরও রাম নবমীর জন্য নির্ধারিত ম্যাচ পিছিয়ে গিয়েছিল।” গত মরসুমে পিছিয়ে গিয়েছিল কেকেআর বনাম রাজস্থান রয়্যালস ম্যাচ।

কলকাতা বনাম লখনউ ম্যাচ নিয়ে বাড়তি উত্তেজনা থাকেই। কারণ লখনউয়ের মালিক সঞ্জীব গোয়েঙ্কার সঙ্গে এই শহরের আলাদা সম্পর্ক। মোহনবাগান সুপার জায়ান্টের মালিকও তিনিই। কেকেআরের বিরুদ্ধে খেলায় মোহনবাগানের সবুজ-মেরুন রংয়ের জার্সি পরে খেলেন এলএসজি-র খেলোয়াড়রা।